10/02/2017 | Administración LocalMunicipal
Padrón
Anuncio de aprobación inicial da Ordenanza reguladora de creación, modificación e supresión dos ficheiros de datos de carácter persoal do Concello de Padrón

ANUNCIO APROBACIÓN INICIAL DA ORDENANZA REGULADORA DE CREACIÓN, MODIFICACIÓN E SUPRESIÓN DOS FICHEIROS DE DATOS DE CARÁCTER PERSOAL DO CONCELLO DE PADRÓN Faise público, de acordo ao establecido no artigo 49 da Lei 7/1985, do 2 de abril, reguladora das bases de réximen local, que o Pleno do Concello de Padrón na sesión realizada o 26 de xaneiro do 2017 aprobou inicialmente a Ordenanza reguladora de creación, modificación e supresión dos ficheiros de datos de carácter persoal do Concello de Padrón cuxo texto se recolle a continuación como anexo. A partir da publicación do presente anuncio no Boletín Oficial da Provincia da Coruña ábrese un período de información ao público e audiencia a todas as persoas interesadas de 30 días hábiles, durante o cal poderán consultar o expediente na secretaría do Concello de Padrón, de luns a venres en horario de 9.00 a 14.00 horas, e presentar as reclamacións e suxestións que estimen oportunas. ANEXO ORDENANZA REGULADORA DE CREACIÓN, MODIFICACIÓN E SUPRESIÓN DOS FICHEIROS DE DATOS DE CARÁCTER PERSOAL DO CONCELLO DE PADRÓN A Constitución Española, no seu artigo 18, recolle como dereito fundamental o dereito ao honor, á intimidade persoal e á propia imaxe e establece que “a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos”. Este dereito é desenvolto posteriormente pola Lei orgánica 15/1999, do 13 de decembro, de protección de datos de carácter persoal, que establece un conxunto de medidas para garantir e protexer o seu contido, entre elas, que todo ficheiro das administracións públicas que conteña datos de carácter persoal só poderá crearse, modificarse ou suprimirse por medio de disposición xeral publicada no Boletín Oficial do Estado ou diario oficial correspondente. Para as entidades locais o artigo 53 do Real decreto 1720/2007, do 21 de decembro, polo que se aproba o regulamento de desenvolvemento da devandita lei orgánica, concreta que en canto á forma da disposición deberá estarse á súa lexislación específica, o cal nos remite directamente ao procedemento descrito no artigo 49 da Lei 7/1985, do 2 de abril, reguladora das bases do réxime local, para a aprobación das ordenanzas. Artigo 1.–Obxecto. A presente ordenanza ten por obxecto a creación, modificación, supresión e regulación dos ficheiros de datos de carácter persoal, automatizados e non automatizados, dependentes do Concello de Padrón e que se relacionan no anexo I da presente ordenanza. Artigo 2.–Responsabilidade dos ficheiros. A titularidade e responsabilidade dos ficheiros de datos de carácter persoal do Concello de Padrón, corresponde ao propio Concello. Consideraranse encargados do ficheiro as persoas que leven a cabo, por conta da persoa responsable, o tratamento dos datos recollidos nos mesmos, segundo o establecido no Anexo I particularmente para cada ficheiro. Artigo 3.–Contido. De acordo ao establecido na normativa de aplicación para cada ficheiro que se crea indicarase: a) Nome do ficheiro. b) Responsable do ficheiro. c) Finalidade do ficheiro. d) Persoas interesadas. e) Orixe dos datos. f) Tipos de datos, estrutura e organización do ficheiro. g) Destinatarios de cesións. h) Ante quen exercer os dereitos de acceso, rectificación, cancelación ou oposición. i) Nivel de seguridade do ficheiro. j) Sistema de tratamento. Para todo ficheiro con datos de carácter persoal que se suprima indicarase o motivo ou motivos para a súa supresión, o destino da información que conteña e as medidas a adoptar para a súa destrucción. Artigo 4.–Procedemento para a creación, modificación ou supremisión dun ficheiro con datos de carácter persoal. A iniciativa para a creación, modificación ou supresión dun ficheiro de datos de carácter persoal, corresponderá ao órgano titular ou departamento municipal no que se concreta a competencia sobre a materia a cuxo exercizo sirve instrumentalmente o ficheiro. Aceptada a iniciativa, emitiranse os informes oportunos, tramitarase como unha modificación da presente ordenanza e darase traslado á Agencia Española de Protección de datos para a súa inscrición no Registro General de Protección de Datos. Artigo 5.–Finalidade e uso dos ficheiros. Os datos de carácter persoal rexistrados nos ficheiros que se indican e dos que o Concello de Padrón é o responsable, só poderán utilizarse para os fins expresamente previstos nos mesmos e na normativa de aplicación e por persoal debidamente autorizado. Artigo 6.–Medidas de seguridade. O Concello de Padrón implantará as medidas organizativas e técnicas precisas para asegurar a confidencialidade de datos. Con este obxectivo, adaptará as medidas de seguridade que se establecen no Real decreto 1720/2007, do 21 de decembro, polo que se aproba o Regulamento de desenvolvemento da Lei orgánica 15/1999, de protección de datos de carácter persoal. Artigo 7.–Dereitos de acceso, rectificación, cancelación e oposición de datos. As persoas afectadas polos ficheiros automatizados e manuais estruturados poderán exercitar o seu dereito de acceso, rectificación, cancelación e oposición ante a administración responsable dos ficheiros, mediante escrito dirixido ao alcalde do Concello de Padrón que poderá ser presentado nas oficinas do rexistro municipal situadas na rúa Longa, 27, 15900 Padrón, A Coruña, ou ben no rexistro telemático da sede electrónica do Concello de Padrón ao que se pode acceder desde a páxina web do mesmo: www.padron. gal. DISPOSICIÓN DERRADEIRA A presente ordenanza, que consta de 7 artigos e unha disposición derradeira, entrará en vigor tras a súa aprobación definitiva, unha vez publicada integramente no Boletín Oficial da Provincia da Coruña e transcorrido o prazo ao que se refire o artigo 65.2 da Lei 7/1985, do 2 de abril, reguladora das bases do réxime local, permanecendo en vigor ata a súa modificación ou derrogación expresa. Padrón, 3 de febreiro de 2017. O alcalde Asdo.: Antonio Fernández Angueira